  Майя Бывальцева Удмуртиысь 25 ёросъёс пӧлысь 15-ез турнаны потӥзы. 4-тӥ инвожолы 10 сюрс гектар вылысь яке чакламлэсь 4 процентэз кизем но эркын будӥсь турынъёсты погыртӥзы. Со сярысь элькунысь гурт возёсъя но сиён-юонъя министерстволэн пресс-службаез ивортӥз.  Туэ элькунысь возёсъёс 295 сюрс 700 гектарез турнаны кулэ. Турын сенажлы но силослы мынэ Куартолэзе кык арня ӵоже пӧсь возиськемен, турынъёс ӝегаса будӥзы но луонлыксэс быдэсак усьтыны ӧз быгатэ. Но трос аръем турынъёсты макем вазьгес турнаськод ке, бадӟым оскон, норед удалтоз шуыса. Выль турын будонлы юрттон понна минерал сылалъёс ватсалозы. Туннэ нуналлы элькунъя гектарлы быдэ шорлыдын 25 килограмм минерал ватсэтъёс дасямын (кылем арын та дырлы 21,9 килограмм вал). 11 ёросъёсын сылалзы солэсь уногес дасямын. Тужгес трос Вавож ёросын – гектарлы 61,9 килограмм, Вотка ёросын – 51,1 килограмм, Шаркан ёросын – 37,4 килограмм, Кияса ёросын – 34,8 килограмм. Тодэ вайытом, таяз арын Удмуртиын чакламлэсь трос картофка, етӥн но рапс мерттӥзы-кизизы.   Тегъёс: Ижкар Удмуртия гуртвозёс пудосиён  